**История на българското участие в ИТМ**

България участва във всички срещи на ИТМ, както на равнище президенти, така и на представители на изпълнителната власт, в организираните съпътстващи форуми.

**Първата среща** - на 15 август 2016 г. в Дубровник, Хърватия и завърши с приемане на обща декларация на президентите на страните участнички.

**Втората среща** - във Варшава, Полша, на 6-7 юли 2017 г. Участие в нея взе американският президент Доналд Тръмп.

**Третата среща** - на 17 и 18 септември 2018 г. в Букурещ, Румъния.

За първи път участва председателят на Европейската комисия Жан Клод Юнкер  и държавният секретар по енергетиката Рик Пери. На нея беше подписана Съвместна декларация за създаване на мрежа от търговско-промишлените палати на страните участнички.

На срещата в Букурещ бе обявено намерението за създаване на**Инвестиционен фонд,** със седалище в Люксембург, който да финансира одобрените проекти, предложени от страните-участнички в Инициативата.

По време на срещата американският представител Рик Пери обяви стартирането на нова инициатива на Департамента по енергетика на САЩ – „**Партньорство за трансатлантическо енергийно сътрудничество“ (Partnership for Transatlantic Energy Cooperation- P-TECH)**.

България участва в четирите Работни групи във формата P-TEC с представители на Министерство на енергетиката.

**Четвъртата среща -**5-6 юни 2019 г. в гр. Любляна, Словения. **На нея официално бе даден старт на Инвестиционния фонд към Инициативата**. Първите държави, поели финансова ангажимент към Фонда, бяха Полша - в размер на 500 млн. евро и Румъния - в размер на 20 млн. евро.

**Петата среща -**бе проведена на 19 октомври 2020 в г. Талин, Естония, и поради пандемията бе  осъществена виртуално. На срещата  в Талин присъстваха лично президентите на България, Румен Радев и на Полша Анджей Дуда. На символична церемония президентът Радев прие от естонския президент Керсти Калюлайд домакинството на Инициативата през  2021 г.

Фокусът на срещата беше поставен **върху бъдещето на Инициативата „Три морета“ /ИТМ/, финансовото укрепване на Инвестиционния фонд /ИФ/, привличането на външно финансиране - публично и частно и цифровизацията.** На срещата в Талин бе прието съвместно изявление от страните-членки на Инициативата.

В заключителното съобщение от Съмита в Талин се посочва, че **девет държави-участнички в ИТМ, са поели ангажимент за принос към Инвестиционния фонд: Естония, Латвия, Унгария, България, Литва, Словения, Хърватия, Румъния и Полша**.

По време на срещата полската Банка за развитие уведоми, че в допълнение на вече направената вноска от 500 млн. евро, ще внесе във Фонда още 250 млн. евро.

През декември 2020 г. Международната финансова корпорация на САЩ одобри инвестиция от 300 млн. долара за енергийни проекти, с което финансовият портфейл на Фонда достигна около 1,2 млрд. евро.